SUOMEN PARALYMPIAKOMITEAN URHEILIJAVALIOKUNNAN SÄÄNNÖT

Hyväksytty Suomen Paralympiakomitea ry:n hallituksessa 26.2.2024.

1. Tarkoitus ja tehtävät

1.1. Suomen Paralympiakomitean urheilijavaliokunta on urheilijoiden yhteinen ääni kansallisessa paralympiakomiteassa sekä paralympialiikkeessä.

1.2. Urheilijavaliokunta on Suomen Paralympiakomitean alainen virallinen ohjausryhmä, joka osallistuu yhdistyksen strategian kehittämiseen ja toteuttamiseen. Valiokunta tekee hallitukselle esityksiä urheilijoille tärkeissä asioissa ja toimii tarvittaessa asiantuntijana yhdistyksen työ- ja ohjausryhmissä. Lisäksi valiokunta on foorumi, jossa urheilijat voivat jakaa informaatiota ja ajatuksia sekä edistää urheilijoiden vaikuttamisen mahdollisuuksia.

1.3. Valiokunta tekee ehdollepanotoimikunnalle yhdistyksen sääntöjen mukaisen ehdotuksen urheilijoiden edustajaksi yhdistyksen hallitukseen.

1.4. Urheilijavaliokunta ehdottaa yhdistyksen hallitukselle Suomen ehdokasta IPC:n urheilijavaliokuntaan.

1.5. Urheilijavaliokunta nimeää keskuudestaan edustajan Suomen Olympiakomitean urheilijavaliokuntaan.

2. Valiokunnan rakenne

2.1. Valiokunta koostuu yhteensä kahdeksasta (8) paraurheilijasta, joista kuusi valitaan vaaleilla, yksi on Special Olympics -johtoryhmän asettama urheilija ja yksi on Elinsiirtoliikunnan ohjausryhmän asettama urheilija. Vaaleilla valittavien urheilijoiden tulee edustaa paralympialajia tai sellaista ei-paralympialajia, jonka lajiliitto Paralympiakomitea on tai jonka lajiliitto on Paralympiakomitean jäsen. Suomen Paralympiakomitean hallitus nimeää valiokunnalle sihteerin. IPC:n urheilijavaliokunnan jäsenellä ja Paralympiakomitean hallituksen urheilijajäsenellä on läsnäolo- ja puheoikeus valiokunnan kokouksissa.

2.2. Ensimmäisessä vaalien jälkeisessä kokouksessa valiokunta valitsee keskuudestaan puheenjohtajan ja varapuheenjohtajan. Vaalissa käytetään porrastettua järjestelmää, jossa vaalit pidetään kahden (2) vuoden välein. Puheenjohtajan ja varapuheenjohtajan kausi on kaksi vuotta.

2.3. Urheilijavaliokunnan jäsenistön suositellaan edustavan yhdenvertaisesti kesä- ja talvilajeja, eri sukupuolia, yksilö- ja joukkuelajeja sekä eri vammaryhmiä.

3. Jäsenyys

3.1 Voidakseen asettua ehdolle urheilijavaliokunnan vaaleilla valittavaksi jäseneksi urheilijan tulee olla kilpaillut paralympialaisissa tai lajinsa MM- tai EM-arvoa vastaavissa kisoissa viimeisen kahdeksan vuoden aikana. Ehdokkaalla ei voi olla doping- tai luokittelusanktioita.

3.2. Valintaprosessi ja toimikausi

3.2.1. Urheilijavaliokunnan vaalit järjestetään kahden vuoden välein paralympiavuosina. Puolet eli neljä (4) valiokunnan jäsenistä ovat kerrallaan erovuorossa.

3.2.2. Urheilijavaliokunnan jäsenten toimikausi kestää neljä (4) vuotta.

3.2.3. Suomen Paralympiakomitean jäsenlajiliitot voivat asettaa urheilijan ehdolle valiokuntaan. Jos lajiliitto jättää asettamatta ehdokkaan ilmoitettuun määräaikaan mennessä, voi Paralympiakomitea asettaa ehdokkaan kyseisestä lajista. Sekä kesäparalympiavuosina että talviparalympiavuosina valitaan kolme edustajaa, jotka ovat järjestetyissä vaaleissa saaneet eniten ääniä. Special Olympics -johtoryhmä ja Elinsiirtoliikunnan ohjausryhmä asettavat omat jäsenensä valiokuntaan. Special Olympics -urheilija nimetään kesäparalympiavuonna ja elinsiirtourheilija talviparalympiavuonna.

3.2.4. Äänioikeutettuja urheilijavaliokunnan vaalissa ovat viimeisen kahdeksan vuoden aikana paralympialaisiin tai vammaryhmänsä EM- tai MM-arvoa vastaaviin kisoihin osallistuneet urheilijat.

3.2.5. Yhdistyksen hallitus voi erottaa valiokunnan jäsenen, mikäli hän menettelyillään tai epäurheilijamaisella käyttäytymisellään aiheuttaa huomattavaa vahinkoa lajilleen tai urheilulle yleensä.

4. Kokoukset ja käytännöt

4.1. Urheilijavaliokunta kokoontuu puheenjohtajan tai varapuheenjohtajan kutsusta.

4.2. Yhdistyksen hallituksen urheilijaedustaja tuo valiokunnan esitykset yhdistyksen hallitukselle ja raportoi niihin liittyvät päätökset valiokunnalle.

4.3. Valiokunnan kokouksista laaditaan kokousmuistiot.

4.4. Valiokuntaa laatii kaksivuotiskausittain toimintasuunnitelman.

4.5. Kokouskustannukset ja kohtuulliset matkakulut korvataan yhdistyksen matkustussäännön mukaisesti urheilijavaliokunnan jäsenille.

5. Sääntöjen muuttaminen

5.1. Yhdistyksen hallitus päättää Urheilijavaliokunnan sääntöjen muuttamisesta.